Ing. **Marta Žiaková**, CSc. (\* 23. november 1955, Handlová) je slovenská úradníčka a vedkyňa v oblasti jadrovej energetiky, od roku 2002 súčasná predsedníčka Úradu jadrového dozoru Slovenskej republiky.

Životopis
---------

Marta Žiaková sa narodila 23. novembra 1955 v Handlovej. V rokoch 1974 – 1979 absolvovala Elektrotechnickú fakultu na Slovenskej vysokej škole technickej v Bratislave v odbore Technická kybernetika - Automatizačná technika. Vedeckú hodnosť kandidátky vied obhájila v roku 1984 v oblasti technickej kybernetiky.

Do zamestnania nastúpila v roku 1984 vo Výskumnom ústave jadrovej energetiky v Trnave. V osemdesiatych a deväťdesiatych rokoch 20. storočia popri práci absolvovala ďalšie odborné školenia a stáže vo VUJE, na SVŠT, kurz PHARE, v Karlsruhe či v General Physics Corporation v USA. V rokoch 1995-2002 Žiaková zastávala rôzne vedúce funkcie v Školiacom a výcvikovom stredisku prípravy personálu JE VÚJE Trnava, a. s. Na tomto pracovisku bola manažérkou niekoľkých projektov.

Súčasne pracovala ako expert pre Medzinárodnú agentúru pre atómovú energiu (MAAE) vo Viedni pre prípravu personálu v rámci projektov technickej spolupráce napr. pre Maďarsko a Irán. Pôsobila ako lektorka v rámci kurzov organizovaných MAAE. Je prizývaná ako expert do pracovných poradných skupín (AGM) v MAAE a je členkou Slovenskej nukleárnej spoločnosti.

Dňa 28. marca 2002 bola na návrh ministra hospodárstva SR Ľubomíra Haracha vymenovaná Vládou Slovenskej republiky do pozície predsedníčky Úradu jadrového dozoru Slovenskej republiky, kedy nahradila Miroslava Lipára, odvolaného k 11. januáru 2002, resp. Ľubomíra Kuchtu, ktorý bol ako podpredseda ÚJD SR poverený vedením úradu od 11. januára 2002. Je najdlhšie pôsobiacou predsedníčkou Úradu jadrového dozoru v histórii Slovenska, už počas desiatich vlád. Počas jej pôsobenia vo vedení ÚJD SR došlo k odstaveniu jadrovej elektrárne V-1 v Jaslovských Bohuniciach či k sprevádzkovaniu Integrálneho skladu rádioaktívnych odpadov v Jaslovských Bohuniciach.

### Medzinárodné skúsenosti

Marta Žiaková ako predsedníčka ÚJD SR zastupovala Slovensko vo viacerých medzinárodných fórach. V rokoch 2004-2006 a 2013-2015 bola členkou Rady guvernérov MAAE, pričom v rokoch 2014-2015 jej predsedala. Medzi rokmi 2012-2016 bola členkou International Nuclear Safety Group (INSAG).

V roku 2018 za podpory Východoeurópskej skupiny bola Žiaková zvolená za predsedajúcu 62. Generálnej konferencie MAAE. V marci 2019 bola Žiaková zvolená tiež za predsedníčku Skupiny ENSREG, združujúcej európske jadrové dozorné orgány. V rámci Agentúry pre atómovú energiu OECD (NEA) bola od roku 2011 podpredsedníčkou a od roku 2016 predsedá Riadiacemu výboru pre jadrovú energetiku.

### Kandidatúra na generálnu riaditeľku MAAE

5. septembra 2019 slovenské ministerstvo zahraničných vecí oznámilo, že Žiaková sa ako kandidátka Slovenska uchádza o post generálnej riaditeľky MAAE, ktorý bol uvoľnený po predčasnej smrti Jukiju Amana. Konkurenciou jej boli traja kandidáti z Argentíny, Burkiny Faso a Rumunska. Voľba mala prebehnúť v októbri 2019. Žiaková z voľby nakoniec pre signalizovanú malú podporu pred hlasovaním, kedy pri predbežnom hlasovaní 10. októbra 2019 nezískala žiaden hlas, odstúpila, Rada guvernérov 31. októbra 2019 za nového generálneho riaditeľa zvolila Argentínčana Rafaela Grossiho.

Osobný život
------------

Marta Žiaková je slobodná a bezdetná, žije v Trnave. Hovorí slovensky, česky, anglicky a rusky.

Referencie
----------

1. 1 2 3 4   *Ing. Marta Žiaková, CSc.* [online]. Úrad jadrového dozoru Slovenskej republiky, [cit. 2019-08-28]. Dostupné online. Archivované 2019-08-28 z originálu.
2. ↑   *Ing. Marta ŽIAKOVÁ, CSc.* [online]. Trend, 10.4.2002, [cit. 2019-08-28]. Dostupné online. [nefunkčný odkaz]
3. ↑   *Úrad jadrového dozoru SR má novú predsedníčku* [online]. sjforum.sk, 2002-05-21, [cit. 2023-05-25]. Dostupné online.
4. ↑  Simopt, s.r.o. - internetová agentura. *Javys, a.s.* [online]. javys.sk, [cit. 2023-05-25]. Dostupné online.
5. ↑   *Board of Governors: Chair for 2014-2015* [online]. MAAE, [cit. 2019-08-28]. Dostupné online. (po anglicky)
6. ↑   *IAEA General Conference Elects Marta Žiaková of Slovakia as President* [online]. MAAE, 17.9.2018, [cit. 2019-08-28]. Dostupné online. (po anglicky)
7. ↑   *Novou podpredsedníčkou byra Riadiaceho výboru NEA je Marta Žiaková* [online]. Úrad jadrového dozoru Slovenskej republiky, [cit. 2019-08-28]. Dostupné online. Archivované 2019-08-28 z originálu.
8. ↑   *UN nuclear watchdog for Iran eyes four candidates for chief* [online]. Business Day, 5.9.2019, [cit. 2019-09-06]. Dostupné online. Archivované 2019-09-06 z originálu. (po anglicky)
9. ↑   *IAEA Board Members Hold Straw Poll on Director General Candidates* [online]. iaea.org, [cit. 2020-06-19]. Dostupné online.
10. ↑   *IAEA: Rafael Mariano Grossi to Assume Office as Director General on 3 December* [online]. iaea.org, [cit. 2020-06-19]. Dostupné online.